Id-Direttiva 98/72/KE tal-Parlament Ewropew u tal-Kunsill
tal-15 ta' Ottubru 1998
li temenda d-Direttiva 95/2/KE dwar addittivi ta' l-ikel għajr sustanzi li jagħtu kulur jew ħlewwa
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunita Ewropea, u b'mod partikolari l-Artikolu 100a tiegħu,
Wara li kkunsidraw il-proposta mressqa mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Filwaqt li jaġixxu bi qbil mal-proċedura li hemm referenza għaliha fl-Artikolu 189b tat-Trattat [3],
Wara li kkunsidraw id-Direttiva tal-Kunsill 89/107/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri li jirrigwardaw l-addittivi ma’ l-ikel awtorizzati għall-użu fl-oġġetti ta' l-ikel maħsuba għall-konsum mill-bniedem [4] u b'mod partikolari l-Artikolu 3(2) ta' din id-Direttiva,
Billi, kien hemm żviluppi tekniċi fil-qasam ta' l-addittivi ta' l-ikel mill-adozzjoni tad-Direttiva 95/2/KE [5];
Billi, d-Direttiva 95/2/KE għandha tiġi addattata sabiex tikkonsidra dawn l-iżviluppi;
Billi, l-Kumitat Xjentifiku dwar l-Ikel, stabbilit bid-Deċiżjoni 74/234/KEE [6], ġie kkonsultat qabel l-adozzjoni tad-dispożizzjonijiet li jistgħu jkollhom effett fuq is-saħħa pubblika;
Billi, ġew stabbiliti dispożizzjonijiet speċifiċi fuq it-thiabendazole fid-Direttiva tal-Kunsill 95/38/KE tas-17 ta' Lulju 1995 li temenda l-Annessi I u II għad-Direttiva 90/642/KEE dwar l-iffissar tal-livelli massimi ta' residwi ta' pestiċidi fi u fuq ċerti prodotti li joriġinaw mill-pjanti, li jinkludu l-frott u l-ħaxix, u li jipprovdu għat-twaqqif ta' lista ta' livelli massimi [7]; billi l-entrata dwar it-thiabendazole issa għandha tiġi rrevokata,
ADOTTAW DIN ID-DIRETTIVA:
L-Artikolu 1
Id-Direttiva 95/2/KE hija hawnhekk emendata kif ġej:
1. L-Artikolu 1(1) għandu jinbidel b'li ġej:
"1. Din id-Direttiva hija Direttiva speċifika li tifforma parti mid-Direttiva komprensiva, fit-tifsira ta' l-Artikolu 3 tad-Direttiva 89/107/KEE, u tapplika għal addittivi għajr għall-kuluri u għas-sustanzi li jagħtu kulur. Din ma tapplikax għal enzimi għajr dawk imsemmija fl-Annessi.";
2. L-Artikolu 2(1) għandu jinbidel b'li ġej:
"1. Is-sustanzi elenkati fl-Annessi I, III, IV u V biss jistgħu jintużaw f'oġġetti ta' l-ikel għall-għanijiet imsemmija fl-Artikolu 1(3) u l-Artikolu 1(4).";
3. L-Artikolu 2(2) għandu jinbidel b'li ġej:
"2. L-addittivi ta' l-ikel elenkati fl-Anness I huma permessi f'oġġetti ta' l-ikel, għall-għanijiet imsemmija fl-Artikolu 1(3) u l-Artikolu 1(4), bl-eċċezzjoni ta' dawk l-oġġetti ta' l-ikel fl-Anness II, skond il-prinċipju "quantum satis";.";
4. Il-ħames inċiż ta' l-Artikolu 2(3)(a) għandu jinbidel bi:
"- ħalib pasturizzat u sterilizzat (li jinkludi l-UHT) (li jinkludi l-ordinarju, xkumat u semi-xkumat) u krema pasturizzata ordinarja.";
5. Il-ħdax-il inċiż ta' l-Artikolu 2(3)(a) għandu jinbidel bi:
"- għaġin niexef, għajr għaġin mingħajr glutina u/jew għaġin maħsub għal dieti hypoproteic, skond id-Direttiva 89/398/KEE.";
6. It-tabelli fl-Annessi għandhom jiġu emendati skond id-dispożizzjonijiet li hemm fl-Anness ta' din id-Direttiva.
L-Artikolu 2
1. L-Istati Membri, għandhom, fejn ikun hemm bżonn, jemendaw il-liġijiet, ir-regolamenti u d-dispożizzjonijiet tagħhom sabiex:
- jawtorizzaw il-kummerċ ta' prodotti li jikkonformaw ma’ din id-Direttiva sa mhux aktar tard mill-4 ta' Mejju 2000,
- jipprojbixxu l-kummerċ ta' prodotti li ma jikkonformawx ma’ din id-Direttiva mill-4 ta' Novembru 2000. Madankollu, l-prodotti mpoġġija fis-suq jew ittikkettjati qabel din id-data li ma jikkonformawx mad-Direttiva jistgħu jiġu mpoġġija fis-suq sakemm jispiċċaw l-istokks.
Huma għandhom jinfurmaw b'dan lill-Kummissjoni minnufih.
Meta l-Istati Membri jadottaw dawn il-miżuri, għandu jkollhom referenza għal din id-Direttiva jew għandhom jiġu akkumpanjati b'referenza bħal din fl-okkażjoni tal-pubblikazzjoni uffiċjali tagħhom. Il-metodi dwar kif għandha ssir referenza bħal din għandhom jiġu stabbiliti mill-Istati Membri.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi domestika li huma jadottaw fil-qasam kopert minn din id-Direttiva.
L-Artikolu 3
Din id-Direttiva għandha tidħol fis-seħħ fil-ġurnata tal-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija indirizzata lill-Istati Membri.
Magħmula fil-Lussemburgu, fil-15 ta' Ottubru 1998.